section_heading: Životopis
paragraph_text: Kao polazište u osmišljavanju programa bilo je Muminhodžićevo rezoniranje da su raspusti (i ljetni i zimski) vrijeme kada su polaznici rasterećeni od školskih obveza i kada se mogu kvalitetnije i sadržajnije posvetiti mektepskoj edukaciji. Shodno tome, nastava je organizirana svakodnevno, u više skupina. U zavisnosti od broja polaznika mogla je trajati i do kasnih popodnevnih sati. Nije prekidana ni zimi ni tijekom mjeseca ramazana. U određivanju satnice rada skupina vodio je računa o uzrastu polaznika i njihovim potrebama, kao i potrebama njihovih obitelji u radu na imanjima: stariji su dolazili rano (da bi kasnije mogli pomagati obiteljima u poslovima), a mlađi kasnije, kada se naspavaju i doručkuju.